b'\n_START_ARTICLE_\nRetorzija\n_START_PARAGRAPH_\nRetorzija je politi\xc4\x8dni izraz za\xc2\xa0\xc2\xbbneprijazni odgovor\xc2\xab\xc2\xa0ene dr\xc5\xbeave na podoben korak, ukrep ali postopek druge dr\xc5\xbeave. Takih odgovorov je veliko in se izvajajo tako v mirnodobnem \xc4\x8dasu, kot tudi pred za\xc4\x8detkom sovra\xc5\xbenosti ali po vzpostavitvi vojnega stanja._NEWLINE_Med retorzijske ukrepe spadajo t. i. carinska vojna, pri kateri se izvaja ostrej\xc5\xa1a kontrola potnih listov dr\xc5\xbeavljanom dolo\xc4\x8dene dr\xc5\xbeave, izklju\xc4\x8ditev teh dr\xc5\xbeavljanov iz dolo\xc4\x8denih dr\xc5\xbeavljanskih pravic, uvedba viz in drugi podobni ukrepi. Tovrstne retorzije se po navadi za\xc4\x8dnejo izvajati zaradi ob\xc4\x8dutka prizadetosti neke dr\xc5\xbeave ali njenih dr\xc5\xbeavljanov s strani druge dr\xc5\xbeave. Kadar je odgovor na retorzije neke dr\xc5\xbeave povsem enak ukrep druge dr\xc5\xbeave, se tovrstne retorzije imenujejo retaliacija._NEWLINE_Retorzija sama po sebi ne predstavlja kr\xc5\xa1itve mednarodnega vojnega prava in tudi ne vklju\xc4\x8duje nasilnih sredstev ali postopkov. Retorzije pa iz izku\xc5\xa1enj pogosto vodijo v huj\xc5\xa1e politi\xc4\x8dne zaostritve odnosov med dvema dr\xc5\xbeavama in lahko vodijo v oboro\xc5\xbeene spopade med njima.'